KIRJALLINEN KYSYMYS E-1979/02

esittäjä(t): Roberta Angelilli (UEN) komissiolle

(8. heinäkuuta 2002)

Aihe: Kiertolaisista huolehtiminen Euroopan kaupungeissa

Kiertolaisten vastaanotosta on tullut monissa Euroopan kaupungeissa kaikkein polttavimpia ongelmia. Usein suuretkin ryhmät kiertolaiselämää viettäviä ihmisiä asettuvat pitkiksi ajoiksi aloilleen, mikä aiheuttaa logistisia ongelmia ja vaikeuksia paikallisten asukkaiden kanssa. Asianmukaisten rakenteiden puute ja sopeutumisvaikeudet voivat lisätä suvaitsemattomuutta ja aiheuttaa vakavia terveysongelmia kiertolaisten keskuudessa.

1. Onko kiertolaisten vastaanottamisesta olemassa suosituksia Euroopan kaupungeissa?

2. Onko Euroopan kiertolaisväestöä tutkittu?

3. Mikä on komission yleisarvio asiasta?

António Vitorinon komission puolesta antama vastaus

(14. lokakuuta 2002)

1. Vähemmistöjen oikeuksien edistäminen ja suojaaminen on kiinteä osa EU:n ihmisoikeuspolitiikkaa. Erityistä huomiota kiinnitetään romaneihin, joita on noin kuusi miljoonaa ehdokasmaissa. Komission tiedonannossa neuvostolle ja Euroopan parlamentille Euroopan unionin tehtävä ihmisoikeuksien ja demokratisoitumisen edistämisessä kolmansissa maissa(1) asetetaan kaudella 20022004 etusijalle rahoitus, jota käytetään rasismin, muukalaisvihan ja vähemmistöjen syrjinnän torjumiseen. Tältä pohjalta julkaistiin asiaa koskeva ehdotuspyyntö demokratiaa ja ihmisoikeuksia koskevan eurooppalaisen aloitteen (EIDHR) puitteissa huhtikuussa 2002. EIDHR-aloitteella on tuettu aktiivisesti romanien oikeuksia. Parhaillaan toteutetaan useita hankkeita Eurooppa-neuvoston, Euroopan turvallisuus- ja yhteistyöjärjestön (ETYJ) ja eräiden valtiosta riippumattomien järjestöjen kanssa (esim. Minorities Rights Group International ja Caritas)(2).

Komissio on rahoittanut valmistelevia toimenpiteitä sosiaalisen syrjäytymisen torjumiseksi ja ehkäisemiseksi vuosina 19982001. Näiden ohjelmien tavoitteena on ollut edistää jäsenvaltioiden keskinäistä tietojenvaihtoa eri keinoista sosiaalisen syrjäytymisen torjumiseksi. Ohjelmista on tuettu lukuisia aloitteita, jotka liittyvät siirtolaisten integraatioon ja eräissä tapauksissa erityisesti

paimentolaisten integraatioon. Tietoa kaikista tukea saaneista hankkeista on saatavilla työllisyyden ja sosiaaliasioiden pääosaston sosiaalista integraatiota koskevilta verkkosivuilta osoitteessa http://esnet.cec/comm/employment_social/soc-prot/soc-incl/prep_mes_en.htm. Komissio suunnittelee parhaillaan tällaisten valmistelevien toimenpiteiden dokumentointia ja niitä koskevan tiedon levittämistä.

2. Tutkimuksista voidaan todeta, että lukuisissa tutkimusverkostoissa käsitellään maahanmuuttoon ja siirtolaisuuteen liittyviä kysymyksiä. Esimerkiksi Euroopan paimentolaiskansoja käsittelevässä hankkeessa tutkitaan romanilasten koulutusta Espanjassa, Ranskassa ja Italiassa. Hanketta koordinoi Castellón de la Planassa, Espanjassa sijaitseva yliopisto Universitat Jaime I.

Laekenissa joulukuussa 2001 kokoontuneen Eurooppa-neuvoston yhteisessä raportissa sosiaalisesta osallisuudesta korostettiin hyvien asuinolojen turvaamista kaikille. Raportti perustui jäsenvaltioiden laatimiin, köyhyyden ja sosiaalisen syrjäytymisen vastaisten kansallisten toimintasuunnitelmien analyysiin. Syrjäytymisen torjunta kattaa yleensä myös paimentolaiskansojen asuinolot ja integroinnin, vaikka ainoastaan muutama jäsenvaltio käsitteli asiaa toimintasuunnitelmassaan. On kuitenkin kiinnostavaa huomata, että Irlanti on vasta asettanut tavoitteita traveller-yhteisön integroimiseksi yhteiskuntaan uudistetussa köyhyyden vastaisessa strategiassaan. Tavoitteet kattavat myös asuinolot. On myös huomionarvoista, että komissio on hiljattain aloittanut yhteistyöprosessin, jonka tavoitteena on, että ehdokasmaat osallistuvat EU:n uuteen sosiaalisen osallisuuden strategiaan. On pidettävä mielessä, että romanien integrointi yhteiskuntaan ja varsinkin majoitus on kiireellinen haaste monessa ehdokasmaassa. Maahanmuuttajien ja erityisten siirtolaisryhmien majoitus yleensä on tärkeä kysymys EU:ssa ja muuttuu todennäköisesti yhä tärkeämmäksi. Näin ollen jäsenvaltioiden toivotaankin kiinnittävän asiaan runsaasti huomiota seuraavissa köyhyyden ja sosiaalisen syrjäytymisen vastaisissa kansallisissa toimintasuunnitelmissaan, jotka on määrä laatia vuonna 2003.

3. Oikeus yhdenvertaisuuteen lain edessä ja suojelu syrjintää vastaan on maailmanlaajuinen oikeus, joka on tunnustettu useissa kansainvälisissä sopimuksissa ja erityisesti kaikkien jäsenvaltioiden ratifioimassa Euroopan neuvoston ihmisoikeussopimuksessa. Euroopan unionin perusoikeuskirjassa tunnustetaan nämä perusoikeudet (ks. 21 artikla, jolla kielletään mm. rotuun, etniseen tai yhteiskunnalliseen alkuperään tai kansalliseen vähemmistöön kuulumiseen perustuva syrjintä, ja 22 artikla, joka koskee kulttuurisen, uskonnollisen ja kielellisen monimuotoisuuden kunnioittamista).

EY:n perustamissopimuksessa säädetään neuvoston toimivallasta sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi (13 artikla). Neuvosto hyväksyi vuonna 2000 syrjinnän torjuntapaketin, johon kuuluu syrjinnän torjumista koskeva toimintaohjelma(3) ja kaksi direktiiviä(4), joilla käytetään tätä toimivaltaa.

(1) KOM(2001) 252 lopullinen.

(2) Ks. vähemmistöjen oikeuksia koskevat ulkosuhteiden pääosaston verkkosivut:http://europa.eu.int/comm/external_relations/human_rights/rm/index.htm.

(3) Neuvoston päätös 2000/750/EY, tehty 27 päivänä marraskuuta 2000, syrjinnän torjumista koskevan yhteisön toimintaohjelman perustamisesta, EYVL L 303, 2.12.2000.

(4) Neuvoston direktiivi 2000/43/EY, annettu 29 päivänä kesäkuuta 2000, rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanosta, EYVL L 180, 19.7.2000; neuvoston direktiivi 2000/78/EY, annettu 27 päivänä marraskuuta 2000, yhdenvertaista kohtelua työssä ja ammatissa koskevista yleisistä puitteista, EYVL L 303, 2.12.2000.